Karl H. Bornhøft (SF), 2010-05-27:
Vi ved, at rygning dræber over 1.000 danskere hver eneste måned og er skyld i ufattelig meget sygdom og lidelse.
Jeg går ud fra, at vi alle er smerteligt bevidste om det, og at vi alle enige om, at politikere bør gøre alt, hvad der står i deres magt, for fremover at forhindre, at tusindvis af danskere hvert år lider og dør alt for tidligt af rygerelaterede sygdomme.
Foran os ligger der altså faktisk en kæmpemæssig opgave i bl.a. at nedbringe det kolossale sygefravær og de enorme samfundsøkonomiske omkostninger, som rygningen er skyld i.
Oven i købet ved vi jo rent faktisk, at vi har brug for arbejdskraften.
Vi ved også, at rygning hvert år forårsager 2,8 mio. ekstra sygedage – igen et argument, der burde tale for, at vi gør noget mere – og 149.000 hospitalsindlæggelser og giver sundhedsvæsenet udgifter for næsten 4 mia. kr.
Og det er jo ikke noget, jeg sådan lige står og graver frem – det er svar fra ministeren til Folketingets Sundhedsudvalg.
Derfor må jeg sige, at jeg egentlig synes, man kan kalde det lidt økonomisk uansvarligt i en tid, hvor vi faktisk kommer til at mangle arbejdskraft, samtidig med at der skal spares på de offentlige udgifter, hvis man ikke går ind og gør alt, hvad man kan, på det her område.
Der er jo som tidligere nævnt her fra talerstolen brug for mange forskellige ting, for der er nemlig på intet tidspunkt bare én mirakelløsning, der kan klare alle vores problemer.
Vi kan så også vælge at sige, at det jo heldigvis går den rigtige vej.
Altså, der er jo på den måde ingen grund til, at vi tuder.
Men vi er vel nok også nødt til at konstatere, at det så ikke er godt nok, i hvert fald ikke i forhold til, hvad det giver af smerte for den enkelte og af udgift for samfundet.
Vi er også nødt til at være meget bevidste om, hvor de særlig store problemer er, og de særlig store problemer er jo i forhold til de helt unge.
For hver fjerde 15-årig pige og dreng ryger fortsat – hver fjerde!
Det er altså bare for meget, og især når vi ved, at det er i de unge år, at de her vaner grundlægges.
Derfor er vi altså nødt til at gå ind at interessere os for det, uanset om vi nu lige synes, det er opportunt.
Vi ved så også, at danskernes middellevetid jo altså er i bund blandt OECD-landene, og det er jo ikke noget, vi er stolte af.
Det er jo et punkt, som vi alle sammen er enige om, vi skal have forbedret; men rent faktisk er det gået den forkerte vej.
Derfor vil jeg også godt sige med det samme, at vi hilser Socialdemokraternes forslag om forbud mod synlighed af tobak på udsalgssteder hjerteligt velkommen.
Vi synes, det er et forslag, som falder godt i tråd med regeringens egen forebyggelseskommission, som har sagt lige præcis det samme.
I dag har tobaksvarer altså mange steder en yderst fremtrædende plads lige ved kassen.
De har ekstremt stor synlighed, og det er en indirekte reklame, og det er en stor fristelse, især for de unge.
Så kunne jeg høre på nogle af de ordførere, der har været heroppe, at de ikke lige har været ude at handle her på det sidste, for så ville de nemlig have opdaget, at der ikke findes noget, der er mere synligt end tobaksvarer.
Jeg har faktisk meget stor tillid til de mennesker, der er i detailhandelen; de ved nemlig godt, hvad der virker.
Og det er da slet ikke tilfældigt, at de har valgt, at tobak lige skal være det allersidste og allermest synlige, man ser i en butik.
Så derfor behøver ingen her jo at stille det spørgsmål: Har vi viden nok om det, er det dokumenteret?
Vi ved nemlig, at folk, der har vurderet, hvordan man bedst tjener penge, agerer på en bestemt måde, og det gør de aldrig uden grund.
Det er man altså nødt til at erkende.
At det samtidig også er sådan, at det er dokumenteret, er så noget helt andet, for det er det faktisk i Forebyggelseskommissionens rapport.
Det er nødvendigt, at vi bekymrer os om den her situation, og vi vil derfor gerne støtte det her fine forslag fra Socialdemokraterne.